EFORL ส่งซิกผลงานครึ่งปีหลังเด่น เล็งผนึกพันธมิตรหนุนอนาคตโตยั่งยืน
EFORL ส่งซิกผลงานครึ่งปีหลังเด่น เล็งผนึกพันธมิตรหนุนอนาคตโตยั่งยืน
19 ต.ค. 2563

นายปรีชา นันท์นฤมิต ประธานเจ้าหน้าที่บริหาร บริษัท อี ฟอร์ แอล เอม จํากัด  (มหาชน) หรือ EFORL ผู้แทนจำหน่ายและผลิตอุปกรณ์ทางการแพทย์ เปิดเผยว่า แนวโน้มการดำเนินธุรกิจในช่วงครึ่งหลังของปี 2563 น่าจะมีทิศทางที่ดีขึ้น เนื่องจาก บริษัทฯเตรียมจะส่งมอบเครื่องมือแพทย์ให้กับโรงพยาบาล มีมูลค่ารวมมากกว่า 450 ล้านบาท ภายในไตรมาส 4 ปีนี้ ขณะที่ได้รับคำสั่งซื้ออุปกรณ์ และเครื่องมือทางการแพทย์ สำหรับป้องกันหรือจัดการกับการแพร่ระบาดของไวรัสโควิด-19  ประเภทเครื่องช่วยหายใจและเครื่องมอนิเตอร์ ซึ่งจะช่วยสนับสนุนรายได้เพิ่มขึ้น
ขณะเดียวกัน ล่าสุด EFORL ได้มีการร่วมมือในการดำเนินการจำหน่ายเครื่องมือแพทย์กับบริษัท บี.บราวน์ (ประเทศไทย) จำกัด ลุยจำหน่ายผลิตภัณฑ์กลุ่มเครื่องมือแพทย์โรคไต ซึ่งจะสามารถขยายช่องทางด้านธุรกิจเครื่องมือแพทย์ได้อีก และเป็นส่วนหนึ่งของกลยุทธ์การเพิ่มยอดขายจากปัจจุบัน
อย่างไรก็ตามบริษัทยังมีการเจรจาพูดคุยกับพันธมิตรเพิ่มอย่างต่อเนื่อง เพื่อเข้ามาร่วมลงทุนในธุรกิจดังกล่าว และจะช่วยผลักดันการเติบโตในอนาคตให้มีความยั่งยืนมากขึ้น รวมถึงความพยายามในการลดภาระหนี้สินลงเพื่อสร้างฐานะทางการเงินให้แข็งแกร่งขึ้น
“เราทำทุกอย่างเพื่อให้บริษัทฯเติบโตเพิ่มขึ้น โดยธุรกิจเครื่องมือทางการแพทย์ ยังสามารถเติบโตได้ต่อเนื่อง แม้ภาวะเศรษฐกิจโดยรวมจะชะลอตัว ซึ่งสินค้าทางการแพทย์ ถือว่าเป็นสินค้าจำเป็น ขณะที่สถานการณ์โรคไวรัสโควิด-19 ส่งผลให้ความต้องการเครื่องมือแพทย์มากขึ้น  ขณะเดียวกันบริษัทฯยังมีการส่งมอบเครื่องมือแพทย์ในไตรมาส 3 ถึงไตรมาส 4 ปีนี้ รวมทั้ง เราพยายามหาโอกาสในการขยายการลงทุนในรูปแบบใหม่ๆ เพื่อสร้างรายได้ ซึ่งอุตสาหกรรมการแพทย์ ปัจจุบันมีมูลค่าการตลาดสูง ทำให้มีโอกาสที่จะขยายช่องทางได้อีกมาก” นายปรีชา กล่าว
ประธานเจ้าหน้าที่บริหารกล่าวอีกว่า กรณี บริษัท วุฒิศักดิ์ คลินิก อินเตอร์กรุ๊ป จำกัด ซึ่งเป็นบริษัทย่อยทางอ้อมของ EFORL ได้มีการยื่นคำร้องขอต่อศาลล้มละลายกลาง ขอฟื้นฟูกิจการตามกฎหมายล้มละลายนั้น ที่ผ่านมา บริษัทฯได้มีการตั้งสำรองการลงทุนทางบัญชีไปเรียบร้อยแล้ว
อนึ่ง ผลิตภัณฑ์ใหม่ของ EFORL ที่นำเสนอต่อลูกค้า ได้แก่ 1. โปรแกรมระบบการดู ส่งต่อและเก็บข้อมูลคลื่นไฟฟ้าหัวใจ (ECG Data Management System) ร่วมกับระบบเวชระเบียนของโรงพยาบาล แบบอัตโนมัติ 2. ระบบอิเล็กทรอนิกส์เวชระเบียนงานระงับความรู้สึก (Anesthesia Data Management System) 3. ระบบบันทึกข้อมูลด้วยอิเล็กทรอนิกส์สำหรับงานผู้ป่วยฟอกไต (Hemodialysis Electronics Data Recording) 4. โปรแกรมระบบเตือนและเฝ้าระวังป้องกันการติดเชื้อในกระแสโลหิตล่วงหน้า (EWS&amp;SOS Score Data Management System) 5. ระบบเฝ้าติดตามสัญญาณชีพต่อเนื่องแบบไร้ขอบเขตทุกที่ทุกเวลา (Remote Continuous Vital Sign Monitoring System) เป็นต้น